KIRJALLINEN KYSYMYS P-3619/02 esittäjä(t): María Sornosa Martínez (PSE) komissiolle. Prestige-öljysäiliöaluksen haaksirikosta yhteisön tärkeänä pitämille alueille aiheutuneiden vahinkojen korjaaminen.



Virallinen lehti nro 161 E , 10/07/2003 s. 0114 - 0115



KIRJALLINEN KYSYMYS P-3619/02 esittäjä(t): María Sornosa Martínez (PSE) komissiolle (9. joulukuuta 2002) Aihe: Prestige-öljysäiliöaluksen haaksirikosta yhteisön tärkeänä pitämille alueille aiheutuneiden vahinkojen korjaaminen Marraskuun 13. päivänä tapahtunut öljysäiliöalus Prestigen haaksirikko aiheutti vakavia seurauksia Galician rannikolle ja nimenomaan Natura 2000 -verkkoon kuuluville yhteisön tärkeänä pitämille alueille. Olen tutustunut komission muistioon, joka on julkaistu komission Energian ja liikenteen -pääosaston verkkosivulla ja joka koskee Erika I ja II -toimenpiteitä sekä uusia toimenpide-ehdotuksia Prestigen onnettomuuden johdosta. Voiko komissio antaa lisätietoja toimista, joita se on aikoo toteuttaa Prestigestä vuotaneen öljyn vahingoittamien luonnonsuojelualueiden ja nimenomaan Natura 2000 -verkostoon kuuluvien yhteisön tärkeinä pitämien alueiden ekologisen tasapainon palauttamiseksi? Margot Wallströmin komission puolesta antama vastaus (7. helmikuuta 2003) Kuten parlamentin jäsen kysymyksessään toteaa, Prestigen onnettomuus aiheutti vakavia ympäristövahinkoja Galician rannikolla, jonka alueella on lukuisia Natura 2000 -verkkoon kuuluvia alueita. Komissio voi osallistua Galician rannikon ennallistamiseen seuraavin toimenpitein, joista on ilmoitettu Espanjan viranomaisille monilla hallinnon tasoilla: 1. Meren pilaantumiseen liittyvä yhteisön yhteistyöjärjestelmä Hyvin lyhyellä aikavälillä on mahdollista tukea ympäristövaikutusten arviointitutkimusta pilaantuneella rannikolla (50 prosentin yhteisrahoitus 300 000 euroon asti). Toimien tarkoituksena on arvioida onnettomuuden vaikutuksia ympäristöön sekä toteutettuja ehkäiseviä ja korjaavia toimenpiteitä. Samalla muille jäsenvaltioille jaetaan laajalti tietoa tuloksista ja kokemuksista. Vastaava tutkimus laadittiin Baltic Carrier -aluksen onnettomuuden jälkeen. 2. Euroopan unionin solidaarisuusrahasto Euroopan unionin solidaarisuusrahaston päätarkoituksena on tarjota apua lähinnä luonnononnettomuuksien yhteydessä, ja avun myöntämisen edellytykset ovat melko yksityiskohtaiset. Komissio käsittelee Espanjan viranomaisten hakemuksen piakkoin. Olisi kuitenkin pidettävä mielessä, että komission on perittävä takaisin Euroopan unionin solidaarisuusrahastosta maksetut korvaukset vahingoista, jotka korvataan myöhemmin muista lähteistä, esimerkiksi vakuutuksista tai öljyn aiheuttamien pilaantumisvahinkojen kansainvälisen korvausrahaston perustamista koskevasta yleissopimuksesta (FIPOL), tai jos onnettomuudessa todetaan selvä vahingonkorvausvastuu. 3. Rakennerahastot Espanjalle osoitetun yhteisön tukikehyksen tavoitteeseen 1 sisältyvää, Galiciaa koskevaa toimenpideohjelmaa (20002006) hallinnoivalla viranomaisella (eli tässä tapauksessa Espanjan valtiovarainministeriöllä yhdessä Galician aluehallituksen kanssa) on mahdollisuus muuttaa seurantakomitean hyväksynnän saatuaan ohjelmasuunnitelmaa täysin, jotta varoja voidaan suunnata enemmän toimenpiteisiin, joilla torjutaan onnettomuuden seurauksia. Toimenpideohjelman kullekin toimintalinjalle varattua osuutta määrärahoista ei saa kuitenkaan muuttaa. Muutokset voivat vaikuttaa myös toimenpiteiden yhteisrahoituksen tasoon. Lisäksi asetuksen (EY) N:o 1260/1999(1) 14 artiklan 2 kohdassa annetaan mahdollisuus tarkistaa toimenpideohjelmaa, jos sosiaalisessa ja taloudellisessa tilanteessa sekä työmarkkinoilla tapahtuu huomattavia muutoksia. Jos muutos vaatii komission päätöstä, toimintalinjoittain päätettyä määrärahojen jakoa voidaan muuttaa. 4. Kalatalouden ohjauksen rahoitusväline (KOR) Unioni hyväksyi komission ehdotuksen kalatalouden ohjauksen rahoitusvälineen muuttamisesta, jotta kalastusta ja vesiviljelyä voidaan tukea enemmän tietyistä yleisistä säännöistä poiketen esimerkiksi myöntämällä korvauksia toiminnan väliaikaisesta keskeytymisestä tai antamalla tukea pilaantuneiden alueiden ja saastuneen aineksen puhdistamista, kunnostamista tai ennallistamista varten. Ehdotuksen mukaan KOR:n 80 miljoonan euron suuruiset määrärahat sekä alun perin Marokon aluevesillä kalastaneiden alusten siirtämiseen tarkoitetut 30 miljoonaa euroa olisi suunnattava uudelleen. 5. Koheesiorahastot Espanjan viranomaisilla on mahdollisuus ehdottaa ympäristöön liittyviä hankkeita tai hankeryhmiä, joille voitaisiin myöntää yhteisrahoitusta koheesiorahaston Espanjalle varatuista rahoituspuitteista vuosiksi 20002006. (1) Neuvoston asetus (EY) N:o 1260/1999, annettu 21. kesäkuuta 1999, rakennerahastoja koskevista yleisistä säännöksistä (EYVL L 161, 26.6.1999).